San Giorgio a Cremano

San Giorgio a Cremano è nu comune 'e 47.244 crestiane d''a pruvincia 'e Napule.

Sta ê ppedementine d''o Vesuvio, è ogge parte 'ntegrante 'e ll'ammazzucato urbano d''a cità 'e Napule, ed è cullegato a chesta d''a ferruvia Circumvesuviana.

Nce nascette ll'attore Massimo Troisi.

Storia 
'E nummarose eruzziòne d' 'o Vesuvio, ca venettero una aropp'a n'ata a partì â chella d' 'o 79 e tuttavota primma, facettero addivintà 'o territorio 'e San Giorgio a Cremàno e d' 'e comune avvicine sustanzialmente disabbetato 'nfino a ll'inizio d' 'o sec. X. Sti territorie erano chiammate "Foris Flubeum", pe' 'nnica' ca erano spartute â Napule pe' ô ll'antico sciummo Sebbeto. 
Sulo atturno 'o 993 fuje aedificata 'int'a zona detta "Capitiniano" na  cappella vutiva cunsacràta a San Giorgio.
Â fine d' 'o sec. XI fuje aedificàta ô stisso posto na chiesa, attuorno a cchesta se sviluppaje 'o primmo nucleo d'abbetante ch'addivintaje "Casale" cu 'o nomme 'e "Sàn Giorgio a Capitiniano", situato 'int'a zona d' 'o cimmitero 'e mo.

Passanno 'o tiempo, 'o Casale avviaje a se stennere verzo 'o mare 'int'a zona chiammata "Cambrano", tanta â cagna' 'o nomme in "Sàn Giorgio a Cambrano", comme attestato già 'int'o 1334 asott'o regno 'e Carlo d'Angiò. Se criajeno accussì duje nuclei d'abbetante, 'o quartiere "de 'coppa" e chello "de bascio", ca pe'tramente s'era spannuta pigliannose ll'antico casale 'e "S.Anièllo a Cambrano". 'O centro cittadino addumase però 'a parte aveta, addo' pe'tramente 'a chiesa 'e San Giorgio viecchio pigliava a forma 'e mò a tre navate a stile gotico. Ô 1570 'a vita religiosa d' 'o Casale se move 'int'a parte vascia, cu' l'aedificaziòne d' 'a chiesa 'e Santa Maria d' 'o Principio, attuorno a chesta sciorisce 'o nuovo centro cittadino.  

Aroppo, però, na forta eruzziòne d' 'o 1631 coglie malamente San Giorgio, distruggenno 'o centro citadino, 'a chiesa 'e S.Maria d' 'o Principio e tutte documiente storiche ca esse cunzervava.
Sulo poche costruzzioni se salvajeno, comme 'a stessa chiesa 'e "San Giorgio Vecchio" e 'a cussìdditta "Tòrre Ummarino".
'Int'o 1670 vene recostruita 'a chiesa 'e S.Maria d' 'o Principio, 'ngopp'e rieste 'e chella 'e primma e 'o Casale accummencia n'ata vota a se pupulà. 
'A cità è canosciuto nu periodo florido e ricco assaje asott' 'o duminio spagnuolo e ancòra 'e cchiu sott'e Borbone, grazzjie 'e iniziative promosse â Càrlo III, ca dette impulso 'e attività economiche a tutta 'a zzona vesuviana. Fuje a chillu periodo ca 'a cità addivintaje luogo 'e villeggiatura 'e famiglie nobbele napulitane, comme testimonieno 'e nummarose ville d' 'o '700. 

'E sicuente mote nnipennentiste ispirate d'â rivoluzzione francèse truvajono nun poca resistenza 'int'a cìttà, devota â monarchia burbonica. 'Int'o 1799 'a cità addivintaje,però,Repubbleca Paesana. 'A Carboneria, ca nascette poco aroppo, truvaje 'e primme iscritte pùre 'int'a 'sta cità ch'accussì dette 'o contribbuto suojo p' 'e mote d' 'o 1820. Aroppo a ll'unità d'Italia, San Giorgio a Cremano subbette nu periedo 'e decadenza, cu  tutto ch'addummaneva nu bono e ricercato luogo 'e villeggiatura. 

Ô studio e 'a ricostruzziòne d' 'e vicenne storeche e culturale d' 'a cità s'è assaje dedicàto 'o prevete Giovànni Alagi, c'ô porticèse Giovànni Coppola ajutaje, figura 'e zì prevete maje scurdate, bibliofilo e cultore d' 'e studie 'mmanistiche. 

All'inizio 'e ll'anne '70, ll'Ufficio Commercio d' 'o Comune 'e San Giorgio a Cremano registrava 'a presenza 'e 58 azzienne tessili.
Mprese piccerelle addo' ogne juorne migliaia 'e cammise venevano cunfezzionate â abbile operaje e destinàte ô marcato taliàno e a chello estero. 
'Stu retaggio appartene a n'antica tradizziòna ca arresaglie â mità d' 'o '700, quanno 'e seterie d' 'a zona s'erano specializzate 'int'a produzziòne 'e cammise, p' 'o juorno e p' 'a notte, ô scopo e dà soddisfazzione ê richièste d' 'a moda d' 'e nobbili. Pùre mo 'a tradizziòne sarturiàle è addumasa grazzjie â passiòne 'e alcune artiggiane,p' 'a maggior parte p'cammise e cruatte. 

San Giorgio è 'a sede pùre 'e divèrze innustrie conserviere. 

Pe' quanto riguarda 'o nomme d' 'a città, d' 'e duje elemente ca nce fanno 'a nummenata 'o primmo è 'o cchiù stabbele 'int'o tiempo e inneca 'o santo prutettore scigliuto d' 'a communità, ppe'tramente 'o siconno ha subito 'int'o tiempo diverze trasfurmazziòni e innica 'a zzona addò se stabbilette 'a pupulazzione. 'O nomme "San Giorgio" è attestato nfi ê riggini, nun s'è maje modificato, tranne ca 'int'a parlata pupulare in Santo Iorio. Chesto è duvuto d' 'a tendenza d' 'a lengua napulitana a trasfurmà 'a 'g' palatale in 'ie' (genero in iennero). 'O siconno elemento, mmece, ha subito trasfurmazziòni assaje 'mpurtante.Ê riggini 'o paese s'stenneva 'ngopp'a duje casali: Capitiniàno (parte aveta) e Sant'Anièllo a Cambrano (parte vascia).'Int'o 1334 chisti duje casali s'aunettero in S. Giorgio a Cambrano (cambrano vene d' 'o llatino cambre ca vô dicere cavolo). Cambrano addivirrà Clamano e poje 'int'o 1500 Cremano. Cierte ate fanno arresagliere erroneamente 'o nomme Cremano â Crematum, dicenno ca 'int'a 'sti zone surgeva nu campo chiammato crematum a motivo 'e ll'eruzione d' 'o Vesuvio.Chesto è favezo,pecchè nun è documentato â nisciuna parte l'esistènza 'e chistu campò, e nemmanco putimmo fà arresagliere 'e rriggini d' 'o paese ô tiempo d' 'e rumane. Infatte nun è pensabbbile n'atra cità rumana 'nfra Pompei e Ercolano, e ppùre si a S. Giorgio a Cremano songo state truvate reperte d' ebbroca rumana, nun ce scurdammo ca 'a lava e e ll'alluviona arrevotano e se puortano cu'lloro tutte cose.Aroppo a chesto nun ce scordammo ch'o paese 'e S. Giorgio a Cremano nun è stato maje cumpretamante scassato d' 'a lava d' 'o Vesuvio, sulo 'int'o 1631 essa arrivaje 'nfino all'Arsa (zona vascia), ppe'tramente 'o nomme Cremano è dato ô paese 'int'o 1500. Pùre si d'ô 79 d.C. ô 1944 se songo avute 53 eruzzioni, è ppùre overo ca d'ô 1140 ô 1631 nc'è stato nu lungo periedo 'e carma 'e ll'attività d' 'o Vesuvio, sulo signale d'avvisaglia ma nun assaje forte. Infatte si vedimmo 'e dipinte 'e ll'ebbroca, 'o Vesuvio nun vene disignato cu' ll'asciuta 'e fuoco d' 'a bocca, ppe'tramente viene raffigurato cu' na folta vegetazzione ca arriva 'nfino ô cratere.Nu fatto è sicuro overo: 'o paese deve 'o nomme suojo â forta e granne devozzione ô santo Giorgio.'E Sangiorgese scigliettero nu santo ch'tenesse fama 'e combattente, 'e taumaturgo, ch' ajutasse contro 'o periculo d' 'e nemmice e de ll'evente naturale,pe' chesto scigliettero San Giorgio, ca già a Napule era canasciuto mmiez'e povere e 'e cuntadine. É ppure overo ca 'a chiesa 'e Furcèlla San Severo 'int'o IX seculo veneva tuttavota chiammata 'e S. Giorgio (Maggiore) e ca chesta chiesa teneva assaje pussedimiente 'int'a zona vesuviana e 'ncopp'o territorio ca poje dette origgine ô paese.

 Storia d' 'a prucessione 'e San Giorgio  
'A statua 'e nu santo veneva purtata 'n prucessione ppe'assaje motive: ppe' fecondà 'o tterreno, p'alluntanà siccità o alluvione, ppe' difennere 'o territorio d'ê pericule mortale (guerre, pestilenze, ècc.). 

Ll'origgine d' 'a prucessione songo assaje antiche. Se penza ca già 'int'o 900 d.C. se faceva na prucessione purtanno na statua 'e lignamme raffigurante S. Giorgio.Nun era,però,'a statua cunzervata ô Cimitero, pecché l'immaggine 'e S. Giorgio a cavallo cumpare sulo 'int'o 1200 (ô tiempo d' 'e cruciate) e chella presente ô Cimitero arresaglie mmerzo ô 1400,ppe'tramente 'a statua a miezo busto è d' 'o 1600. 
Chesta primma prucessione veneva fatta 'int'a lucalità 'e Capitiniano (chello che mò songo S. Giorgio Vecchio, Pittore, Tufarelli, Villaggio Corsicato, via Manzoni).Era na zona selvateca e poco abbetata. 'A statua veneva misa 'ngopp'a na base cu' duje stanghe, arreccuta cu' sciore, cere appicciate e traspurtata a spalle.'O traggitto nun era bene delineato , ma veneva cagnato a siconna d' 'e richieste e d' 'e necessità d' 'e devote.'A prucissione nun asciva d' 'a zona 'e Capitiniano, pecché 'int'a parte vascia ce steva già Sant'Aniello. 
Quanno 'int'o 1200 'o casale 'e Sant'Aniello calaje 'e 'mpurtanza, 'o traggitto d' 'a prucissione se spannette e forze se pensaje pùre a na statua cchiù grossa. 

D'ô 1570, data 'e costruzzione d' 'a chiesa 'e S. Maria d' 'o Principio, 'a prucissione parteva â chesta chiesa, attraverzava strade bene costruite e raggiungeva sia 'a parta vascia ca chella aveta d' 'o paese.'A statua ca veneva purtata nun risulta ca fosse chella ca mò se cunzerva ô Cimitero. Forze cu 'a nova chiesa fuje criata tuttavota na statua nova d' 'o santo autilizzata magare sulo p' 'a prucssione,ma chesta nun c'è pervenuta. 

Cu' 'e parroche don Donatello Buono e don Gabrièle de Luciàno 'a prucessione veneva probbabilmente 'a dummeneca aropp'o 23 'e abbrile.Quanno 'int'o 1631 'a chiesà 'e S. Maria d' 'o Principio fuje cuperta d' 'a lava, ppe'tramente 'a chiesà 'e San Giorgio viecchio nun subette nisciuno ammacco, 'a prucissione prevedeva pùre na sosta breve avvicino a chella chiesa ppe' poje turnà n' ata vota areto. 

Vèrzo 'a fine d' 'o 1600,'o parroco Carlo Borrelli riuscette a se piglià â Romma , cu' granne insistenza d' 'e sangiorgese, 'a cuncessiòne ppe' sett'anne, rinnovabbele, 'e ll'indulgenza plenaria (forma 'e perdono d' 'e peccate) a chi visitasse 'a chiesà 'e S. Giorgio Vecchio.'A prucissione 'e chillu tiempo prevedeva già fuoche d'artificio, musiche, cante, danze pupulare, gare 'e ogne genere, bancarelle cu' dolci e sfizi varie. 
Ô setteciento 'a chiesa 'e S. Maria d' 'o principio ricevette in dono â Emmanuele Caracciolo Pignatelli, duchessa 'e Montecalvo, na nova statua 'e San Giorgio, a miezo busto, e è chella ca nuje mò venerammo.Chesta statua chianu chianu se cuprette d'argiento, ma aropp'e ripetute furte (ll'urdemo 'int'o 1981) nun fuje cchiù vestuta 'e 'st' armatura. Essa fuje purtata 'n prucessione ô posto 'e chella autilizzata 'int'o 1600. Cumpare â prucissione pùre 'o guvierno d' 'a Congrega dell'Immacolata. 
Ô 1800 cu' 'o parroco don Domenico de Somma avimmo nutizzia d' 'a doppia prucessione 'e San Giorgio. 'A primma veneva a ll'urdema dummeneca 'e abbrile, accumpagnata d' 'a musica, â nu distaccamento 'e cavallaria e 'e vote 'e fanteria.Ce steva 'e nuovo 'a sostà â chiesa 'e San Giorgio viecchio ppe' na semmana intera p' 'a venerazziòne 'e tuttuquante. Poje 'int'a primma dummeneca 'e maggio 'a statua veneva purtata â parrocchia. Fa pùre 'a cumparza soja 'o carro 'ncopp'o ca venevano mise guagliune vestute â angiolette ca cantavano 'e llodi ô santo accumpagnate d' 'o suono 'e cierte strumente musicale.Chistu carro veneva purtato â quatto cavalle e girava sia 'int'a dummeneca primma d' 'o 23 'e abbrile ppe' distribuì 'e premie (ex vote)a ll'abbitante d' 'e paise avvicine e sia 'o juorno d' 'o 23 'e abbrile p' 'e sangiorgese. Chesta usanza fuje supressa 'int'o 1867. 

Duranne ll'eruzzione d' 'o 1 e 6 'e maggio 1855, tanno ce steva comme parroco don Domenico Baldari, 'a lava se fermaje ô confine 'e San Giorgio a Cremano 'int'e juorne 12 o 13 'e maggio.Tuttuquante chille cristiane invucajeno assaje San Giorgio e ll'Immaculata e prumettetero ca si 'a lava se fermava avessero purtato 'e duje statue allà addò chesta eva smiso 'e scennere. Accussì fuje.'O 20 'e maggio 1855 d'â parrocchia S. Maria d' 'o Principio partette 'a prucessione ch' 'a presenza d' 'o cardinale 'e Napule Sìsto Riario Sforza. Secutajeno 'a prucissione pùre 'a Congrega 'e ll'Immacolata e S. Raffaele.A chesta occasione, ppe 'a primma vota, venette purtata tuttavota 'a statua 'e ll'Immacolata. Chistu succedette pe' ll'eruzione d' 'o 1868 e d' 'o 1872. 
Â fine d' 'o 1800, ch' 'o parroco don Francesco Pannico, se faceveno tre prucissioni, tutte 'int'o mese 'e maggio pecché nce steveno cchiù villeggiante. Nun se faceva cchiù chella 'e ll'urdema dummeneca 'e abbrile ca era stata 'a primma e origginaria prucissione 'e S. Giorgio. 

'E prucessiòne se faceveno 'a matina d' 'a primma e siconna dummeneca 'e maggio, ppe'tramente chella d' 'a quarta dummeneca 'e maggio veneva 'e pomeriggio purtànno 'e statue 'e S. Giorgio e d' 'a 'Mmaculata verzo San Sebastiano al Vesuvio, 'nfino addo' s' era fermata 'a lava d' 'o 26 'e abbrilè d' 'o 1872.'A prucessione fuje ditta "d' 'a lava". 
All'inizio d' 'o 1900 'o parroco Pannico vulette fà comme 'a prucissione 'e San Gennaro ca n'ata vota ogge, tra abbrile e maggio, vene realizzata purtanno mmerzo 50 statue 'e atre sante venerate a Napule. Pure a S. Giorgio a Cremano 'int'e prucissione d' 'a primma e siconna dummeneca 'e maggio venettero purtate statue 'e sante prelevate d' 'a parrocchia e d'ê case dd'â ggente. A totale erano 19 statue. 

'A prucissiòne era accussì ordinata: banda musicale, congrega 'e S. Raffaele cu' stendardo e pannetto, ata banda musicale, 'e statue 'e ate sante cu' S. Michèle ô capo e ppe' urdema chella 'e S. Giuseppe, 'o parroco e ate sacerdote e subbito 'a statua 'e S. Giorgio.Â prucessione d' 'a quarta dummeneca 'e maggio nun partecipaveno ll' ate statue. 
'Ind'o mese 'e marzo d' 'o 1944,ô tiempo d' 'o parroco don Giorgio, s' avette na nova eruzzione e 'o 22 'e marzo 1944 fujono purtate 'e duje statue addo' 'a lava se fermaje (zona via Amendola). Poje se turnava lloco ogne 10 anne. 
'Ind'o 1953 venette supressa 'a prucissione d' 'e statue, ppe'tramente addummasero 'e tre processioni.'Int'o 1968,tanno ce steva 'o parroco don Francesco Sannino 'e duje prucissione d' 'a primma e sicònna dummeneca 'e maggio fujono ridòtt a una (siconna dummeneca 'e maggio) e poje chella d' 'a quarta dummeneca 'e maggio. 

Ô 1972 cu' 'o parroco don Pasquale Ascione addummase sulo chella d' 'a quarta dummeneca 'e maggio ditta "d' 'a lavà",ca mò se ferma 'int'a zona contrada Patacca. Probbabilmente avrà na data fissa e sarrà celebrata 'int'a terza dummeneca 'e maggio.

Pupulazzione
Pupulazzione censita

Luoghe 'e nteresse 

Chiese 
 Chiesa 'e San Giorgio Vecchio 
 Chiesa 'e Santa Maria d' 'o Principio 
 Chiesa 'e Sant'Anna 
 Chiesa 'e Sant'Antonio â Padova 
 Tempio Regina dei Gigli 

Ville Vesuviane 
 Vìlla Amirante 
 Vìlla Avalle(mò Tufarelli) 
 Vìlla Bonocore 
 Vìlla Borrelli 
 Vìlla Bruno 
 Vìlla Caracciolo 'e Forino 
 Vìlla Carafa 'e Percuoco 
 Vìlla Carsana 
 Vìlla Cerbone 
 Villa Cosenza 
 Vìlla F. Galante 
 Vìlla G.A. Galante 
 Vìlla Giarrusso e Maria 
 Vìlla Giulia o de Marchi 
 Vìlla Jesu 
 Vìlla Leone 
 Vìlla Lignola 
 Vìlla Marulli 
 Vìlla Marullièr 
 Vìlla Menale 
 Vìlla Olimpia 
 Vìlla Pignatelli 'e Montecalvo 
 Villa Pizzicato 
 Villa Righi 
 Villa Salvetella 
 Vìlla Sinicropi 
 Villa Tanucci 
 Vìlla Tufarello 'e Sotto 
 Vìlla Ummarino 
 Vìlla Vannucchi 
 Vìlla Zampaglione

 Riggine d''o nomme  
'O nomme fa riferimiento â venerazzione forta pe 'o Santo ca siconda 'a tradizzione salvaje, â fine d''o X seculo, ll'abitante 'a ll'eruzzione d''o Vesuvio. 'O termine Cremano è nvece nu toponimo antico 'e na striscia attualmente compreso nfra Portece e San Giorgio (esistono p'esempio ll'accusiddetta Cupa di Cremano e 'o Pozzo di Cremano). Arcune credono ca deriva d''o latino "crematum" cu riferimiento â terra "cremata", ossia abbruciata d''o Vesuvio. Ati ritengono ca deriva d''a denominazzione d''o territorio 'e Cambrano, ca a soja vota deriverebbe d''o nomme Cambarus, n'ipotetico proprietario terriero. 
Pe ati deriverebbe d''o latino "crambe" ca significa cavulo, pe nzignà 'a coltivazzione 'e chillu tiempo.

Perzone ligate a San Giorgio a Cremano 
 Luca Giordano (1635 – 1705), insìgne pittore barocco, ca a San Giorgio teneva nu casale e na cappella 
 Bernàrdo Tanucci (1698 – 1783), politeco e statista d' 'o Regno d''e Ddoje Sicilie 
 E. A. Mario (1884 – 1961), pueta e autore 'e canzone 
 Guglielmo Massaia (1809 – 1889), missionario cattolico e cardinale 
 Giovànni Coppola (1948 - 1987), sacerdote cattolico, bibliofilo e studioso 'e storia locale 
 Alighiero Noschese (1932 – 1979), attore triatrale e televisivo 
 Massimo Troisi (1953 – 1994), attore, reggista e sceneggiatore cinematografico 
 Giovànni Alagi, sacerdote cattolico e cultore 'e studie storice locali 
 Maria Grazia Tarallo (1866 – 1912), sora cattolica, pruclamàta Beata 'int'o 2006 
 Lèllo Arena (Sàn Giorgio a Cremano, 1º nuvembre 1953), attore, reggista e sceneggiatore taliano
 Augusto Vera (1813 - 1885), filoseco e politico

 Gallarìa 

 Bibbliografia  

 Davide Palomba, "Memorie storiche 'e San Giorgio a Cremano", Napoli, Tipografia dei comunì, 1881 
 Pino Simonetti, "S. Giorgio, 'o Vesuvio e 'e soje feste", C.S.T. Editrice, 1983 
 Giuannii Alagi, "San Giorgio a Cremano: vicende - luoghi", cu' note biografiche e scritti inedite 'e Davide Palomba, a cura 'e Giovanni Coppola, San Giorgio a Cremano - Parrocchia Santa Maria d' 'o Principio, Napule 1984 
 Giacinto Fioretti, "Comune di San Giorgio a Cremano: in ricordo di E. A. Mario",Napoli, Arti grafiche Mineno, 1984 
 Giuanni Alagi, "Il cardinale Massaia a San Giorgio a Cremano", Laboratorio ricerche e studi vesuviani, 1989 
 Giuanni Alagi, "La processione di San Giorgio a Cremano", 1990 
 I Fatebenefratelli, "San Giorgio ieri e oggi - Luoghi e persone di San Giorgio a Cremano dal 1895 al 1950", 1992. 
 Giuanni Alagi, "La chiesa di S. Giorgio viecchio e il Cimitero comunale", S. Giorgio a Cremano, Centro studi La Pira, 1996 
 I Fatebenefratelli, "Noi ragazzi sangiorgesi degli anni ’40", 1996. 
 Giuanni Alagi, "Bernardo Tanucci a San Giorgio a Cremano", S. Giorgio a Cremano, Centro studì G. La Pira, 2000 
 Aristide Casucci, "San Giorgio a Cremano. Un po' di storia, un po' di colore, un po' di poesia", Pro-loco di San Giorgio a Cremano, 2001. 
 I Fatebenefratelli, "Chiesa e cappella di San Giorgio a Cremano. Raccolta di 20 immagini", Napoli, Tipografia Alfa, 2002 
 AA.VV., "Viaggio tra le ville vesuviane del XVIII secolo", Città di San Giorgio a Cremano, 2002 

 Vvoce pariente 
 Stazione 'e San Giorgio a Cremano
 Stazione 'e San Giorgio Cavalli 'e Bronzo
 Vesuvio
 Miglio d'oro

 Jonte 'a fore 
 Sito ufficiale d"a Cità 'e San Giorgio a Cremano
 Purtale d"e Cittadine 'e San Giorgio a Cremano
 Comitato cittadino 'e San Giorgio a Cremano

category:Comune d''a Campania
category:Comune d''a pruvincia 'e Napule